AaB har fået flere penge fra UEFA, end de havde regnet med. Derfor kan klubben nu meddele, at et ventet underskud nu bliver til overskud.

AaB's regnskab havde udsigt til at slutte i rødt, men klubbens europæiske kampe har givet bonus uden for banen. UEFA har netop delt penge ud, og det får et ventet underskud til at blive overskud i AaB regnskaberne. Klubben skriver på sin hjemmeside, at regnskabsåret for 2015 ville resultere i  et minus på mellem nul og minus fem milioner kroner, men nu bliver det altså til et plus. - Dagen har for vores vedkommende budt på glædelig information fra UEFA, men det ændrer ikke ved, at vi arbejder målrettet videre og følger den strategiplan, vi har lagt for AaB, siger administrerende direktør Stephan Schors i en pressemeddelse. Det er klubbens kampe i Europa League i 2014 og 2015, der har givet de ekstra penge. Den nordjyske klub ligger i øjeblikket nummer to i  Superligaen.